## El doble grau en Enginyeria Informàtica i Matemàtiques de la UPV obté la nota de tall més alta de la Comunitat Valenciana amb un 13,62

*** El 79,94 % d’alumnat ha accedit a una de les tres primeres opcions de carreres sol·licitades
* El grau en Medicina per la Universitat de València es convertix en la titulació més demandada en primera opció, amb 2.712 sol·licituds
* Les universitats públiques valencianes han adjudicat 26.591 places**

La Conselleria de Cultura, Educació, Universitats i Ocupació ha publicat les notes de tall i la llista d’admesos en les universitats públiques de la Comunitat Valenciana per al curs 2024-2025. El doble grau en Enginyeria Informàtica i Matemàtiques impartit en la Universitat Politècnica de València ha aconseguit la nota de tall més alta amb un 13,62.

Estes són les 10 notes de tall més altes per al curs 24/25:

•    Doble grau en Enginyeria Informàtica i Matemàtiques impartit en la Universitat Politècnica de València (13,62)  
•    Doble grau en Física i Matemàtiques impartit en la Universitat de València (13,539)  
•    Doble grau en Matemàtiques i Enginyeria Informàtica impartit en la Universitat de València (13,414)  
•    Doble grau en Ciència de Dades i Enginyeria d’Organització Industrial impartit per la Universitat Politècnica de València (13,37)  
•    PARS en Enginyeria Aeronàutica (via grau en Enginyeria Aeroespacial) per la Universitat Politècnica de València (13,335)  
•    Grau en Enginyeria Aeroespacial per la Universitat Politècnica de València (13,331)  
•    Doble grau en Administració i Direcció d’Empreses i Matemàtiques per la Universitat Politècnica de València (13,303)  
•    Grau en Medicina per la Universitat de València (13,29)  
•    Grau en Medicina per la Universitat d’Alacant (13,278)  
•    Grau en Medicina per la Universitat Miguel Hernández d’Elx (13,264).

El 79,94 % de l’alumnat ha accedit a una de les tres primeres opcions de carreres sol·licitades. En concret un 54,59 % ha aconseguit plaça en el grau que va sol·licitar en primera opció, el 16,19 % en la de segona opció i un 9,16 % en la de tercera opció.

Les tres titulacions més sol·licitades (demanades com a primera opció) han sigut el grau en Medicina per la Universitat de València amb 2.712 sol·licituds (de les quals 2.029 són de dones i 683 d’hòmens); el grau en Psicologia per la Universitat de València amb 1.475 sol·licituds (1.224 de dones i 251 d’hòmens); i el grau en Infermeria per la Universitat de València amb 1.398 sol·licituds (1.189 de dones i 209 d’hòmens).

**224 places vacants**

Les universitats públiques valencianes han adjudicat 26.591 places de les 26.815 places oferides per al pròxim curs. Per universitats, la Universitat de València ha oferit 9.283 places, de les quals n’ha adjudicat 9.233; la Universitat Politècnica de València ha oferit 5.812 places i n’ha adjudicat 5.761; la Universitat Jaume I de Castelló ha oferit 2.913 i n’ha adjudicat 2.869; la Universitat d’Alacant ha oferit 5.937 places i n’ha adjudicat 5.875; i la Universitat Miguel Hernández d’Elx ha oferit 2.870 i n’ha adjudicat 2.853.

D’esta manera, queden vacants 224 places, i les titulacions que tenen més vacants són el grau en Humanitats per la Universitat Jaume I de Castelló; grau en Traducció i Interpretació per la Universitat d’Alacant; grau en Estudis Àrabs i Islàmics per la Universitat d’Alacant; grau en Turisme per la Universitat Jaume I de Castelló; i grau en Estudis Francesos per la Universitat d’Alacant.

Fecha: 12/07/2024